### Beslutning

Godkendt.

### Sagsfremstilling

## Resume og sagens baggrund

En lokal projektudvikler anmoder Kalundborg Kommune om at igangsætte planlægning for etageboligbyggeri på et område mellem det nye boligområde ved Klosterlunden og Meny. Området er udlagt til boligområde i kommuneplanen. Sagen lægger op til udvalgets beslutning om at igangsætte planprocessen.

Teknik- og Miljøudvalget har tidligere, på møde den 12. november 2020, godkendt at igangsætte planprocessen for et andet projektoplæg på samme areal, som efterfølgende blev opgivet af projektudvikler.

## Indstillinger

Chefen for Plan, Byg og Miljø indstiller, at der igangsættes en planlægning for området i form af et tillæg til kommuneplanen og en lokalplan, der giver mulighed for at realisere en boligbebyggelse med afsæt i det fremlagte projektoplæg, jf. bilag 2.

## Behandling

Teknik- og Miljøudvalget.

## Sagsfremstilling

*Baggrund og projekt*Projektudvikler ønsker at udvikle et boligområde på arealet øst for Klosterlunden, se oversigtskort bilag 1. På arealet, som er ca. 16.500 m2 stort, ønsker projektudvikler at opføre ca. 120 boliger i 2 og 3 etagers bebyggelser, med et varieret udbud af boligtyper.

Projektoplægget er vedlagt som bilag 2.

Boligbebyggelsen har en bebyggelsesprocent på op til ca. 53 %.Temaer der beskrives i oplægget er, bebyggelseskoncept, arkitektur, grønne områder, stiforløb med adgang til omgivende landskab, vejadgang og parkering.

*Kommuneplanens rammebestemmelse*Projektområdet er en del af kommuneplanens rammeområde 04.B15, der er et større byudviklingsområde, som strækker sig mod øst, ud mod [adresse]. Området er udlagt til udbygningsområde for åben lav og tæt lav bebyggelse samt etagehuse i op til 3 etager. Der kan være børneinstitution og andre offentlige formål i området. Bebyggelsesprocenten er 30 %.

*Kommuneplantillæg og lokalplan*Projektet forudsætter, at der gennemføres et tillæg til kommuneplanen, der giver mulighed for en højere maximal bebyggelsesprocent.

Det skal bemærkes, at den nuværende kommuneplanrammes bebyggelsesprocent på 30 ikke hænger sammen med de øvrige rammebestemmelser, der giver mulighed for at bygge etageboliger. Byggeretten jf. Bygningsreglement 18 er 60 %.

Et kommuneplantillæg vil være afsæt for at udarbejde en lokalplan. Administrationen anbefaler, at planlægningen gennemføres som et parallelt forløb, hvor kommuneplantillæg og lokalplan udarbejdes samtidig.

*Administrationens vurdering og anbefaling*Administrationen finder, at projektoplægget giver et godt afsæt for en videre dialog om udvikling af boliger i området. I dialogen bør det indgå, at boligområdet disponeres på en måde, der sikrer et attraktivt, trygt og sundt boligområde for mennesker i alle aldre, herunder:

* Veldisponeret sund bebyggelse med gode boliger, gode dagslysforhold og inspirerende og varieret udtryk.
* Sammenhængende, velindrettede udendørs opholdsarealer, der binder bebyggelse og omgivelser sammen.
* Placering og indretning af området der tager størst muligt hensyn til nabobebyggelser.

Administrationen anbefaler, at planlægningen tillige har særligt fokus på håndtering af regnvand på området og at bl.a. følgende skal foreligge:

* En opgørelse over den samlede befæstelsesgrad, opdelt på de forskellige belægningstyper
* Hvis den samlede befæstelsesgrad overstiger 50 % jf. spildevandsplanen, skal det beskrives hvordan man vil forsinke inden tilledning til Kalundborg Forsynings anlæg
* En plan for håndtering af ekstremregnshændelser, hvor der tages udgangspunkt i en 100 års hændelse. Planen skal beskrive hvordan en 100 års hændelse på arealet påvirker de omkringliggende arealer i dag og når bebyggelsen er udført. Er der ændringer i afstrømningsforholdene, skal der beskrives forslag til foranstaltninger, der håndterer ekstremregnen, så der er mindst mulig påvirkning.

Forslag til tillæg til kommuneplanen og lokalplan udarbejdes i samarbejde med og med bidrag fra projektudvikler.

## Økonomiske konsekvenser

Ingen.